題束道輔懷疏亭二首  其二
作者：劉跂
朝代：宋

paragraphs: 賢哉疏太傅，遺榮歸印綬。
當時漢廷臣，未省出其右。
進爲豈不能，止足吾所守。
驅車曉出關，祖帳已芻狗。
惟餘清風在，竹帛端不朽。
大夫懷家聲，相望千年後。
結廬離城郭，與致寄林藪。
華髮映童顔，如公殆無有。
何必松與喬，豈弟神所壽。
嗟余真漫浪，持是終安取。
敢言六百石，固已愧升斗。
行當自免去，執謁隨鄰叟。
縱復無新詩，猶期飲醇酒。
但問客如此，亦許登亭否。